**ДЕТСКА ГРАДИНА**

 **„АЛЕН МАК”**

Гр.Трън

**утвърждавам съгласувам**

 **ДИРЕКТОР: предс. на ос:**

 **Р. Гаврилова /р. раденкова/**

 **ЕТИЧЕН КОДЕКС НА РАБОТЕЩИТЕ С ДЕЦА**

 **НА ДГ „АЛЕН МАК”**

 **2020/2021 УЧЕБНА ГОДИНА**

 **ВЪВЕДЕНИЕ**

 Етичният кодекс на работещите с деца в ДГ „Ален мак” продължава усилията на педагогическия персонал за поддържане и засилване на моралните ценности и отговорности. Кодексът е отражение на стандартите за етично поведение на работещите с деца, съобразен с особеностите на възпитание и обучение на децата според държавните образователни изисквания. Този кодекс определя правилата за етично и морално поведение на работещите с деца и има за цел:

1. Да представи основните ценности и принципи, които работещите с деца трябва да знаят и спазват в своята практика;

2. Да утвърдят волята и стремежа на работещите с деца за етичност в практическата им дейност;

3. Да насочват поведението и подпомагат работещите с деца в решаването на етични дилеми, които срещат в своята практика;

4. Да очертаят моралните отговорности на работещите с деца: към детето, към семейството, помежду им и към обществото.

 **РАЗДЕЛ І**

 **ОСНОВНИ ПОЛОЖЕНИЯ**

 Работещите с деца изпълняват своите функции, като се ръководят от основните ценности и принципи:

**Чл.1.** Детството е изключително важен период от живота на човека.

**Чл.2.** Семейството е най-естествената среда за развитието на детето.

**Чл.3.** Всяко дете притежава неповторима уникалност и стойност.

**Чл.4.** На всяко дете е гарантирано правото на:

- Свобода на изразяване на мнение;

- Свобода на мисълта, съвестта и религия;

- Формиране на собствени възгледи и право да ги изразява свободно.

**Чл.5.** Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие.

**Чл.6.** Всяко дете има право на закрила за нормалното му физическо, умствено, нравствено и социално развитие.

**Чл.7.** Всяко дете и всяко семейство заслужават да бъдат подпомогнати да развият пълния си потенциал.

**Чл.8.** Във всички случаи да се защитават по най-добър начин интересите на детето.

**Чл.9.** Всяко дете, попаднало в риск, има нужда от специална закрила за извеждането му от рисковата ситуация.

**Чл.10.** Децата с изявени дарби се ползват от допълнителни мерки за развитие и закрила.

**Чл.11.** Работещите с деца трябва да притежават определени личностни, морални и социални качества.

 **РАЗДЕЛ ІІ**

 **МОРАЛНИ ОТГОВОРНОСТИ КЪМ ДЕТЕТО**

**Чл.12.** Да основаваме практиката си на съвременните знания за детското развитие и познаването на индивидуалните особености на всяко дете.

**Чл.13**. Да разбираме и уважаваме уникалността на всяко дете.

**Чл.14.** Да се съобразяваме със специфичната уязвимост на всяко дете.

**Чл.15.** Да създаваме безопасна и здравословна среда, която стимулира социалното, емоционалното и физическото развитие на детето.

**Чл.16.** Да подкрепяме правото на детето на свободно изразяване на мнение по всички въпроси от негов интерес.

**Чл.17.** Да работим в най-добрия интерес на детето.

**Чл.18.** Да осигуряваме на децата с увреждания равни възможности за достъп до адекватни грижи и образование.

**Чл.19.** Да не участваме в практики, които не зачитат достойнството на детето или са опасни и вредни за физическото и емоционалното му здраве и развитие.

**Чл.20.** Да не участваме в практики, които дискриминират по някакъв начин децата на основата на раса, етнически произход, религия, пол, националност, език, способности или на базата на статуса, поведението или убежденията на родителите.

**Чл.21.** Да познаваме симптомите на насилие над дете – физическо, сексуално, вербално, емоционално малтретиране или занемаряване. Да познаваме и спазваме законите и процедурите, защитаващи детето от насилие.

**Чл.22.** При основателно съмнение за малтретиране да уведомяваме органите за закрила на детето и да следим дали са предприети необходимите мерки.

**Чл.23.** Когато друго лице изкаже основателни подозрения за малтретиране на дете, да му окажем пълно съдействие за предприемане на подходящи действия за закрила на детето.

**Чл.24.** Когато ни станат известни действия или ситуации, които заплашват здравето и сигурността на детето, ние имаме моралната и законова отговорност да информираме органите по закрила на детето.

 **РАЗДЕЛ ІІІ**

 **МОРАЛНИ ОТГОВОРНОСТИ КЪМ СЕМЕЙСТВОТО**

**Чл.25.** Наша първостепенна отговорност е да подпомогнем семейството при отглеждането и възпитанието на децата.

**Чл.26.** Да зачитаме достойнството на всяко семейство и неговата култура, обичаи, език и убеждения.

**Чл.27.** Да уважаваме ценностите на семейството при отглеждане и възпитание на децата и правото му да взема решения за своите деца.

**Чл.28.** Да информираме семейството за всички решения, отнасящи се до детето, и когато е подходящо, да го включваме във вземането на такива решения.

**Чл.29.** Да зачитаме правото на семейството да бъде информирано за начина, по който работим с детето.

**Чл.30.** Да информираме родителите за изследователските проекти, включващи техните деца и да се стремим да им даваме възможност да упражняват правото си да откажат участието, без да изпитват чувство за вина. Да не позволяваме и да не участваме в изследвания, които по някакъв начин могат да застрашат здравето, образованието, развитието или благополучието на детето.

**Чл.31.** Да не използваме нашите отношения със семейството за лично облагодетелстване. Да не влизаме в отношения с членовете на семейството, които могат да навредят на ефективността на работата ни с детето.

**Чл.32.** Да осигуряваме конфиденциалност на информацията и да зачитаме правото на семейството на личен живот с изключение на случаите на малтретиране и лоша грижа. Това не важи в случаите, когато имаме основания да считаме, че благополучието на детето е в риск.

**Чл.33.** Ангажираме се с разработването на правила за опазване поверителността на информацията, които да бъдат достъпни и задължителни за целия персонал и семействата.

Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.

**Чл.34.** В случаите, когато има конфликт между членовете на семейството, ще работим открито, споделяйки наблюденията си за детето, за да помогнем на всички включени страни да вземат информирано решение, като стриктно ще се въздържаме от вземане страна в конфликта. Екипът на ДГ „Ален мак” работи за толерантно взаимоотношение и сътрудничество със семействата на децата и това е регламентирано в Правилника за дейността и вътрешния трудов ред, а именно: „да общува любезно и проявява толерантност към деца, колеги и родители; да проявява лоялност към детското заведение, като избягва конфликтни ситуации с колеги, родители и трети лица, да пази доброто име на заведението, да не злоупотребява с доверието на работодателя и да не уронва неговия авторитет пред колеги, родители и други трети лица; да проявява професионална етика и спазва служебен етикет на поведение в детското заведение; да не разпространява лична информация за децата и семействата им пред трети лица”, „абсолютно забранява непристойно поведение пред деца, родители, колеги и външни лица и издаване на децата на непознати хора и на лица под 18-годишна възраст без писмена декларация от родителя”.

 **РАЗДЕЛ ІV**

 **МОРАЛНИ ОТГОВОРНОСТИ КЪМ КОЛЕГИТЕ**

**Чл.35.** Да изграждаме и поддържаме отношения на уважение, доверие, сътрудничество и колегиалност.

**Чл.36.** Да обменяме информация и ресурси, които имат отношение към благополучието и закрилата на правата на детето.

**Чл.37.** Да работим за утвърждаване собствения и на колегите си авторитет, като се въздържаме от действия, които биха уронили престижа на професията, и да проявяваме нетърпимост към подобни действия. Спазването на тези морални отговорности са в основата на цялостната работа в детското заведение, оказват важно значение за подобряване на микроклимата на работната среда. Колективът на ДГ „Ален мак” прилага Правилника за дейността и вътрешния трудов ред, Правилника за безопасни и здравословни условия на възпитание, обучение и труд при извършване на ежедневната си дейност и работи в условия на конструктивен диалог в детското заведение –взаимоотношения на професионализъм, етичност, толерантност и колегиалност.

 **РАЗДЕЛ V**

 **МОРАЛНИ ОТГОВОРНОСТИ КЪМ ОБЩЕСТВОТО**

**Чл.38.** Да предоставяме висококачествени програми и услуги. Не предлагаме услуги, за които не притежаваме компетентност, квалификация или ресурси и правоспособност.

**Чл.39.** Да работим за създаване на сигурна обществена среда, в която детето да получава внимание и обич, адекватни здравни грижи, храна, възпитание и расте щастливо, без психическо или физическо насилие.

**Чл.40.** Да работим за подобряване на сътрудничеството между организациите и институциите, както и за интердисциплинарното взаимодействие между професиите, които имат отношение към благополучието на децата и семейството.

**Чл.41.** Да съдействаме за повишаване степента на разбиране на децата и техните нужди от обществото.

**Чл.42.** Да работим за популяризиране правата на децата, както и за повишаване чувствителността на обществото към нарушаването им.

**Чл.43.** Да работим за подкрепа на законите и политиките, които подпомагат благополучието на децата и семействата им и да се противопоставяме на тези, които го нарушават. В сферата на обществените отношения и моралните отговорности към обществото, работещите в ДГ „Ален мак” съдействат с отговорната и компетентната си работа за развитие на човешката личност, възпитание и образование, за формиране от най-ранна възраст на положително отношение към учебния процес, позитивни социални и граждански умения и ценностни ориентации у подрастващите, адекватни на обществените очаквания и потребности.

Според Етичния кодекс на работещите с деца на ДГ „Ален мак” всеки служител се задължава:

1. Да уважава уникалността и потенциала на всяко дете.

2. Да работи в най-добрия интерес на детето.

3. В работата си в никакъв случай да не използва физическо или психическо насилие и възпитателни методи, уронващи достойнството на детето и неговите права.

4. Да уважава и подкрепя семействата при отглеждане и възпитание на децата.

5. Да уважава колегите, да ги подкрепя и насърчава в изпълнение на етичните правила /кодекс/.

6. Да поддържа висок стандарт на професионално поведение, като постоянно обогатява знанията и уменията си.

7. Да служи като застъпник на детето и семейството в общността и обществото.

8. Да спазва етичните правила, заложени в този кодекс.

 **РАЗДЕЛ VІ**

 **ЗАКЛЮЧИТЕЛНИ РАЗПОРЕДБИ**

 В основата на този кодекс са залегнали следните основни нормативни документи:

1. Етичен кодекс на работещите с деца, утвърден от Държавната агенция за закрила на детето.

2. Закон за защита на детето.

3. Закона за предучилищно и училищно образование.

4. Конвенция за правата на детето.

5. Конвенция за правата на човека.

6. Правилник за дейността и вътрешния трудов ред на ДГ „Ален мак”.

7. Правилник за здравословни и безопасни условия на възпитание, обучение и труд в ДГ „Ален мак”.

 Всички служители, работещи в ДГ „Ален мак” са длъжни да спазват Етичния кодекс в ежедневната си работа, което е гаранция за успешна предучилищна подготовка, обучение и възпитание. При неспазване на настоящия Кодекс от страна на служителите в ДГ „Ален мак”, на същите ще бъдат налагани наказания съгласно КТ.